
Actus prologue

PROLOGVS

Lar familiaris


1Ne quis miretur qui sim, paucis eloquar.

ego Lar sum familiaris ex hac familia

unde exeuntem me aspexistis. hanc domum

iam multos annos est cum possideo et colo

5patri avoque iam huius qui nunc hic habet.

sed mí avos huius obsecrans concredidit

thensaurum aúri clam omnis: in medio foco

defodit, venerans mé ut id servarem sibi.

is quoniam moritur (ita avido ingenio fuit),

10numquam indicare id filio voluit suo,

inopemque optavit potius eum relinquere,

quam eum thensaurum commonstraret filio;

agri reliquit ei non magnum modum,

quo cum labore magno et misere viveret.

15ubi is óbiit mortem qui mihi id aurum credidit,

coepi observare, ecqui maiorem filius

mihi honorem haberet quam eius habuisset pater.

atque ille vero minus minusque impendio

curare mínusque me impertire honoribus.

20item a me contra factum est, nam item obiit diem.

is ex se húnc reliquit qui hic nunc habitat filium

pariter moratum ut pater avosque huius fuit.

huic filia una est. ea mihi cottidie

aut ture aut vino aut aliqui semper supplicat,

25dat mihi coronas. eius honoris gratia

feci, thensaurum ut hic reperiret Euclio,

quo illam facilius nuptum, si vellet, daret.

nam eam compressit de summo adulescens loco.

is scit adulescens quae sit quam compresserit,

30illa illum nescit, neque compressam autem pater.

eam ego hódie faciam ut hic senex de proxumo

sibi uxórem poscat. id ea faciam gratia,

quo ille eam facilius ducat qui compresserat.

et hic qui poscet eam sibi uxorem senex,

35is adulescentis illius est avonculus,

qui illam stupravit noctu, Cereris vigiliis.

sed hic senex iam clamat intus ut solet.

anum foras extrudit, ne sit conscia.

credo aurum inspicere volt, ne subreptum siet.



Actus I

Scaena 1

Evclio


40Exi, ínquam. age exi. exeúndum herclé tibi hinc est foras,

circumspectatrix cum oculis emissiciis.



Staphyla


Nam cur me miseram verberas?



Evclio


Vt misera sis

atque ut te dignam mala malam aetatem exigas.



Staphyla


Nam qua me nunc causa extrusisti ex aedibus?



Evclio


45Tibi egó rationem reddam, stimulorum seges?

illuc regredere ab ostio. illuc sis vide,

ut incédit. at scin quo modo tibi res se habet?

si hercle hodie fustem cepero aut stimulum in manum,

testudineum istum tibi ego grandibo gradum.



Staphyla


50Vtinam me divi adaxint ad suspendium

potius quidem quam hoc pacto apud te serviam.



Evclio


At ut scelesta sola secum murmurat.

oculos hercle égo istos, improba, ecfodiam tibi,

ne me observare possis quid rerum geram.

55abscede etiam nunc—etiam nunc—etiam—ohe,

istic astato. si hercle tu ex istoc loco

digitum transvorsum aut unguem latum excesseris

aut si respexis, donicum ego te iussero,

continuo hercle ego te dedam discipulam cruci.

60scelestiorem me hac anu certo scio

vidisse numquam, nimisque ego hanc metuo male,

ne mi ex insidiis verba imprudenti duit

neu persentiscat aurum ubi est absconditum,

quae in occipitio quoque habet oculos pessima.

65nunc ibo ut visam sitne ita aurum ut condidi,

quod me sollicitat plurimis miserum modis.—



Staphyla


Noenum mecastor quid ego ero dicam meo

malae rei evenisse quamve insaniam,

queo comminisci; íta me miseram ad hunc modum

70decies die uno saepe extrudit aedibus.

nescio pol quae illunc hominem intemperiae tenent:

pervigilat noctes totas, tum autem interdius

quasi claudus sutor domi sedet totos dies.

neque iam quo pacto celem erilis filiae

75probrum, propinqua partitudo cui appetit,

queo comminisci; neque quicquam meliust mihi,

ut opinor, quam ex me ut unam faciam litteram

longam, ⟨meum⟩ laqueo collum quando obstrinxero.



Scaena 2

Evclio


79Nunc defaecato demum animo egredior domo,

80postquam perspexi salva esse intus omnia.

redi núnciam intro atque intus serva.



Staphyla


Quippini?

ego intus servem? an ne quis aedes auferat?

nam hic apud nos nihil est aliud quaesti furibus,

ita inaniis sunt oppletae atque araneis.



Evclio


85Mirum quin tua me causa faciat Iuppiter

Philippum regem aut Dareum, trivenefica.

araneas mihi ego illas servari volo.

pauper sum; fateor, patior; quod di dant fero.

abi intro, occlude ianuam. iam ego hic ero.

90cave quémquam alienum in aedis intro miseris.

quod quispiam ignem quaerat, extingui volo,

ne causae quid sit quod te quisquam quaeritet.

nam si ignis vivet, tu extinguere extempulo.

tum aquam aufugisse dicito, si quis petet.

95cultrum, securim, pistillum, mortarium,

quae utenda vasa semper vicini rogant,

fures venisse atque abstulisse dicito.

profecto in aedis meas me absente neminem

volo intro mitti. atque etiam hoc praedico tibi,

100si Bona Fortuna veniat, ne intro miseris.



Staphyla


Pol ea ipsa credo ne intro mittatur cavet,

nam ad aedis nostras numquam adit, quamquam prope est.



Evclio


Tace atque abi intro.



Staphyla


Taceo atque abeo.—



Evclio


Occlude sis

fores ambobus pessulis. iam ego hic ero.

105discrucior animi, quía ab domo abeundum est mihi.

nimis hercle invitus abeo. sed quid agam scio.

nam noster nostrae qui est magister curiae

dividere argenti dixit nummos in viros;

id si relinquo ac non peto, omnes ilico

110me suspicentur, credo, habere aurum domi.

nam non est veri simile, hominem pauperem

pauxillum parvi facere quin nummum petat.

nam nunc cum celo sedulo omnis, ne sciant,

omnes videntur scire et me benignius

115omnes salutant quam salutabant prius;

adeunt, consistunt, copulantur dexteras,

rogitant me ut valeam, quid agam, quid rerum geram.

nunc quo profectus sum ibo; postidea domum

me rursum quantum potero tantum recipiam.



Actus II

Scaena 1

Evnomia


120Velím te arbitrári med haéc verba, fráter,

meai fidei tuaique rei

causa facere, ut aequom est germanam sororem.

quamquam haud falsa sum nos odiosas haberi;

nam multum loquaces merito omnes habemur,

125nec mutam profecto repertam ullam esse

⟨aut⟩ hodie dicunt mulierem ⟨aut⟩ ullo in saeclo.

verum hoc, frater, unum tamen cogitato,

tibi proximam me mihique esse item te;

ita aequom est quod in rem esse utrique arbitremur

130et mihi te et tibi ⟨me⟩ consulere et monere;

neque óccultum id habéri neque pér metúm mussári,

quin participem pariter ego te et tu me ut facias.

eo núnc ego secreto ted huc foras seduxi,

ut tuam rém ego tecum hic loquerer familiarem.



Megadorvs


135Da mi, optuma femina, manum.



Evnomia


Vbi ea est? quis ea est nam optuma?



Megadorvs


Tu.



Evnomia


Túne ais?



Megadorvs


Si négas, nego.



Evnomia


Decet te équidem vera próloqui;

nam optúma nullá potest eligi:

140alia ália peior, fráter, est.



Megadorvs


Idem ego árbitror,

néc tibi advorsari certum est de istac ré umquam, soror.



Evnomia


Dá mihí óperam amabó.



Megadorvs


Tuast, útere atque

ímpera, si quíd vis.



Evnomia


Íd quod in rém tuam óptumum esse árbitror,

145téd id monitum advénto.



Megadorvs


Soror, móre tuo facis.



Evnomia


Fáctum volo.



Megadorvs


Quid ést id, sorór?



Evnomia


Quod tibí sempitérnum

salútare sit: liberís procreándis

(ita dí faxint) volo te úxorem

150domum dúcere.



Megadorvs


Ei occidí.



Evnomia


Quid ita?



Megadorvs


Quia míhi misero cerebrum éxcutiunt

tua dícta, soror: lapidés loqueris.



Evnomia


Heia, hoc face quod te iubet soror.



Megadorvs


Si lubeat, faciam.



Evnomia


In rem hoc tuam est.



Megadorvs


Vt quidem emoriar prius quam ducam.

155sed hís legibús si quam dáre vis dúcam:

quae crás veniat, peréndie forás feratur;

his legibús dare vís? cedo: nuptiás adorna.



Evnomia


Cum máxima possúm tibi, fratér, dare dote;

sed ést grandiór natu: média est múlieris aetas.

160eam sí iubes, fratér, tibi me póscere, poscam.



Megadorvs


Núm non vis me intérrogare te?



Evnomia


Ímmo, si quid vís, roga.



Megadorvs


Post mediam aetatem qui media ducit uxorem domum,

si eam senex anum praegnatem fortuito fecerit,

quid dubitas, quin sit paratum nomen puero Postumus?

165nunc ego istúm, soror, laborem demam et deminuam tibi.

ego virtute deum et maiorum nostrum dives sum satis.

istas magnas factiones, animos, dotes dapsiles,

clámores, impéria, eburata véhicla, pallas, púrpuram,

nil moror quae in servitutem sumptibus redigunt viros.



Evnomia


170Dic mihi, quaeso, quis ea est, quam vis ducere uxorem?



Megadorvs


Eloquar.

nostin hunc senem Euclionem ex proximo pauperculum?



Evnomia


Novi, hominem haud malum mecastor.



Megadorvs


Eius cupio filiam

virginem mihi desponderi. verba ne facias, soror.

scio quid dictura es: hanc esse pauperem. haec pauper placet.



Evnomia


175Di bene vortant.



Megadorvs


Idem ego spero.



Evnomia


Quid me? num quid vis?



Megadorvs


Vale.



Evnomia


Et tu, frater.—



Megadorvs


Ego conveniam Eúclionem, si domi est.

sed eccum ⟨video⟩. nescio unde sese homo recipit domum.



Scaena 2

Evclio


178Praesagibat mi animus frustra me ire, quom exibam domo;

itaque abibam invitus; nam neque quisquam curialium

180venit neque magister quem dividere argentum oportuit.

nunc domum properare propero, nam egomet sum hic, animus domi est.



Megadorvs


Salvos atque fortunatus, Euclio, semper sies.



Evclio


Di te ament, Megadore.



Megadorvs


Quid tu? recten atque ut vis vales?



Evclio


Non temerarium est, ubi dives blande appellat pauperem.

185iam illic homo aurum scit me habere, eo me salutat blandius.



Megadorvs


Ain tu te valere?



Evclio


Pol ego haud perbene a pecunia.



Megadorvs


Pol si est animus aequos tibi, sat hábes qui bene vitam colas.



Evclio


Anus hercle huic indicium fecit de auro, perspicue palam est,

cui ego iam linguam praecidam atque oculos effodiam domi.



Megadorvs


190Quid tu solus tecum loquere?



Evclio


Meam pauperiem conqueror.

virginem habeo grandem, dote cassam atque inlocabilem,

neque eam queo locare cuiquam.



Megadorvs


Tace, bonum habe animum, Euclio.

dabitur, adiuvabere a me. dic, si quid opust, impera.



Evclio


Nunc petit, cum pollicetur; inhiat aurum ut devoret.

195altera manu fert lapidem, panem ostentat altera.

nemini credo qui large blandust dives pauperi:

ubi manum inicit benigne, ibi onerat aliqua zamia.

ego istos novi polypos, qui ubi quidquid tetigerunt tenent.



Megadorvs


Da mi operam parumper. paucis, Euclio, est quod te volo

200de communi re appellare mea et tua.



Evclio


Ei misero mihi,

aurum mi intus harpagatum est. nunc hic eam rem volt, scio,

mecum adire ad pactionem. verum intervisam domum.



Megadorvs


Quo abis?



Evclio


Iam ad te revortar: nunc est quod visam domum.—



Megadorvs


Credo edepol, ubi mentionem ego fecero de filia,

205mi ut despondeat, sese a me derideri rebitur;

neque illo quisquam est alter hodie ex paupertate parcior.



Evclio


Di me servant, salva res est. salvom est si quid non perit.

nimis malé timui. prius quam íntro redii, exanimatus fui.

redeo ad te, Megadore, si quid me vis.



Megadorvs


Habeo gratiam.

210quaeso, quod te percontabor, ne id te pigeat proloqui.



Evclio


Dum quidem né quid perconteris quod non lubeat proloqui.



Megadorvs


Dic mihi, quali me arbitrare genere prognatum?



Evclio


Bono.



Megadorvs


Quid fide?



Evclio


Bona.



Megadorvs


Quid factis?



Evclio


Neque malis neque improbis.



Megadorvs


Aetatem meam scís?



Evclio


Scio esse grandem, item ut pecuniam.



Megadorvs


215Certe edepol equidem te civem sine mala omni malitia

semper sum arbitratus et nunc arbitror.



Evclio


Aurum huic olet.

quid nunc me vis?



Megadorvs


Quoniam tu me et ego te qualis sis scio,

quae res recte vortat mihique tibique tuaeque filiae,

filiam tuám mi uxorem posco. promitte hoc fore.



Evclio


220Heia, Megadore, haud decorum facinus tuis factis facis,

ut inopem atque innoxium abs te atque abs tuis me inrideas.

nam de te neque re neque verbis merui ut faceres quod facis.



Megadorvs


Neque edepol ego te derisum venio neque derideo,

neque dignum arbitror.



Evclio


Cur igitur poscis meam gnatam tibi?



Megadorvs


225Vt propter me tibi sit melius mihique propter te et tuos.



Evclio


Venit hoc mihi, Megadóre, in mentem, ted esse hominem divitem,

factiosum, me autem esse hominem pauperum pauperrimum;

nunc si filiam locassim meam tibi, in mentem venit

te bovem esse et me esse asellum: ubi tecum coniunctus siem,

230ubi onus nequeam ferre pariter, iaceam ego asinus in luto,

tu me bos magis haud respicias, gnatus quasi numquam siem.

et te utar iniquiore ét meus me ordo inrideat,

neutrubi habeam stabile stabulum, si quid divorti fuat:

asini me mordicibus scindant, boves incursent cornibus.

235hoc magnum est periclum, ab asinis ad boves transcendere.



Megadorvs


Quam ad probos propinquitate proxime te adiunxeris,

tam optumum est. tu condicionem hanc accipe, ausculta mihi,

atque eam desponde mi.



Evclio


At nihil est dotis quod dem.



Megadorvs


Ne duas.

dum modó morata recte veniat, dotata est satis.



Evclio


240Eo dico, ne me thensauros repperisse censeas.



Megadorvs


Novi, ne doceas. desponde.



Evclio


Fiat. sed pro Iuppiter,

num égo disperii?



Megadorvs


Quíd tibi est?



Evclio


Quid crepuit quasi ferrum modo?—



Megadorvs


Hic apud me hortúm confodere iussi. sed ubi hic est homo?

abiit neque me certiorem fecit. fastidit mei,

quia videt me suam amicitiam velle: more hominum facit;

nam si opulentus it petitum pauperioris gratiam,

pauper metuit congrediri, per metum male rem gerit.

idem, quando occasio illaec periit, post sero cupit.



Evclio


250Si hercle ego te non elinguandam dedero usque ab radicibus,

impero auctorque ⟨ego⟩ sum, ut tu me cuivis castrandum loces.



Megadorvs


Video hercle ego te me arbitrari, Eúclio, hominem idoneum,

quem senecta aetate ludos facias, haud merito meo.



Evclio


Neque edepol, Megadore, facio, neque, si cupiam, copia est.



Megadorvs


255Quid nunc? etiam mihi despondes filiam?



Evclio


Illis legibus,

cum illa dote quam tibi dixi.



Megadorvs


Sponden ergo?



Evclio


Spondeo.



Megadorvs


Di bene vertant.



Evclio


Ita di faxint. illud facito ut memineris,

convenisse ut ne quid dotis mea ad te afferret filia.



Megadorvs


Memini.



Evclio


At scio quo vos soleatis pacto perplexarier:

260pactum non pactum est, non pactum pactum est, quod vobis lubet.



Megadorvs


Nulla controversia mihi tecum erit. sed nuptias

num quae causa est quin faciamus hodie?



Evclio


Immo edepol optuma.



Megadorvs


Ibo igitur, parabo. numquid me vis?



Evclio


Istuc. ei et vale.



Megadorvs


Heus, Pythodice, sequere propere me ad macellum strenue.—



Evclio


265Illic hinc abiit. di immortales, obsecro, aurum quid valet.

[credo ego illúm iam inaudivisse mi esse thensaurum domi.]

id inhiat, ea affinitatem hanc obstinavit gratia.



Scaena 3

Evclio


268ubi tu es, quae deblateravisti iam vicinis omnibus,

meae me filiae daturum dotem? heus, Staphyla, te voco.

270ecquid audis? vascula intus pure propera atque elue:

filiam despondi ego: hodie huic nuptum Megadoro dabo.



Staphyla


Di bene vortant. verum ecastor non potest, subitum est nimis.



Evclio


Tace atque abi. curata fac sint cum a foro redeam domum;

atque aedis occlude; iám ego hic adero.—



Staphyla


Quid ego nunc agam?

275nunc nobis prope adest exitium, mi atque erili filiae,

nunc probrum atque partitudo prope adest ut fiat palam;

quod celatum atque occultatum est usque adhuc, nunc non potest.

ibo intro, ut erus quae imperavit facta, cum veniat, sient.

nam ecastor malum maerore metuo ne mixtum bibam.—



Scaena 4

Pythodicvs


280Postquam óbsonavit erus et conduxit coquos

tibicinasque hasce apud forum, edixit mihi

ut dispertirem obsonium hic bifariam.



Anthrax


Me quidem hercle, dicam ⟨tibi⟩ palam, non divides;

si quo tu totum me ire vis, operam dabo.



Congrio


285Bellum et pudicum vero prostibulum popli.

post si quis vellet, te haud non velles dividi.



Pythodicvs


Atque ego istuc, Anthrax, alio vorsum dixeram,

non istuc quo tu insimulas. sed erus nuptias

meus hodie faciet.



Anthrax


Cuius ducit filiam?



Pythodicvs


290Vicini huius Euclionis ⟨senis⟩ e proximo.

ei adeo obsoni hinc iussit dimidium dari,

cocum alterum itidemque alteram tibicinam.



Anthrax


Nempe huc dimidium dicis, dimidium domum?



Pythodicvs


Nempe sícut dicis.



Anthrax


Quíd? hic non poterat de suo

295senex óbsonari filiai nuptiis?



Pythodicvs


Vah.



Anthrax


Quid negotist?



Pythodicvs


Quid negoti sit rogas?

pumex non aeque est aridus atque hic est senex.



Anthrax


Ain tandem?



Pythodicvs


Ita esse ut dixi. tute existuma: * * *

suam rem periisse seque eradicarier.

300quin divom atque hominum clamat continuo fidem,

de suo tigillo fumus si qua exit foras.

quin cum it dormitum, follem obstringit ob gulam.



Anthrax


Cur?



Pythodicvs


Ne quid animae forte amittat dormiens.



Anthrax


Etiamne obturat inferiorem gutturem,

305ne quid animai forte amittat dormiens?



Pythodicvs


Haec mihi te ut tibi med aequom est, credo, credere.



Anthrax


Immo equidem credo.



Pythodicvs


At scin etiam quo modo?

aquam hercle plorat, cum lavat, profundere.



Anthrax


Censen talentum magnum exorari pote

310ab istóc sene ut det, qui fiamus liberi?



Pythodicvs


Famem hercle utendam si roges, numquam dabit.

quin ipsi pridem tonsor unguis dempserat:

collegit, omnia abstulit praesegmina.



Anthrax


Edepol mortalem parce parcum praedicas.



Pythodicvs


315Censen vero esse parcum et misere vivere?

pulmentum pridem éi eripuit miluos:

homo ad praetorem plorabundus devenit;

infit ibi postulare plorans, eiulans,

ut sibi liceret miluom vadarier.

320sescenta sunt quae memorem, si sit otium.

sed uter vestrorum est celerior? memora mihi.



Anthrax


Ego, et multo melior.



Pythodicvs


Cocum ego, non furem rogo.



Anthrax


Cocum ergo dico.



Pythodicvs


Quid tu ais?



Congrio


Sic sum ut vides.



Anthrax


Cocus ille nundinalest, in nonum diem

325solet ire coctum.



Congrio


Tun, trium litterarum homo,

me vituperas? fur.



Anthrax


Etiam fur, trifurcifer.



Scaena 5

Pythodicvs


327Tace nunciam tu, atque agnum hinc uter est pinguior

⟨cape atque abi intro ad nos.⟩



Anthrax


Licet.—



Pythodicvs


Tu, Congrio,

⟨quem illic reliquit agnum,⟩ eum sume atque abi

* * * intro illuc, et vos illum sequimini.

330vos ceteri ite huc ad nos.



Congrio


Hercle iniuria

dispertivisti: pinguiorem agnum isti habent.



Pythodicvs


At nunc tibi dabitur pinguior tibicina.

i sane cum illo, Phrugia. tu autem, Eleusium,

huc intro abi ad nos.



Congrio


O Pythodice subdole,

335hucine detrusti me ad senem parcissimum?

ubi si quid poscam, usque ad ravim poscam prius

quam quicquam detur.



Pythodicvs


Stultus et sine gratia es.

† tibi recte facere, quando quod facias perit.



Congrio


Qui vero?



Pythodicvs


Rogitas? iam principio in aedibus

340turba istic nulla tibi erit: siquid uti voles,

domo abs te adferto, ne operam perdas poscere.

hic autem apud nos magna turba ac familia est,

supellex, aurum, vestis, vasa argentea:

ibi si perierit quippiam (quod te scio

345facile abstinere posse, si nihil obviam est),

dicant: coqui abstulerunt, comprehendite,

vincite, verberate, in puteum condite.

horum tibi istic nihil eveniet: quippe qui

ubi quid subripias nihil est. sequere hac me.



Congrio


Sequor.



Scaena 6

Pythodicvs


350Heus, Staphyla, prodi atque ostium aperi.



Staphyla


Qui vocat?



Pythodicvs


Pythodicus.



Staphyla


Quid vis?



Pythodicvs


Hos ut accipias coquos

tibicinamque obsoniumque in nuptias.

Megadorus iussit Euclioni haec mittere.



Staphyla


Cererin, Pythodice, has sunt facturi nuptias?



Pythodicvs


355Qui?



Staphyla


Quia temeti nihil allatum intellego.



Pythodicvs


At iam afferetur, si a foro ipsus redierit.



Staphyla


Ligna hic apud nos nulla sunt.



Congrio


Sunt asseres?



Staphyla


Sunt pol.



Congrio


Sunt igitur ligna, ne quaeras foris.



Staphyla


Quid, impurate? quamquam Volcano studes,

360cenaene causa aut tuae mercedis gratia

nos nostras aedis postulas comburere?



Congrio


Haud postulo.



Pythodicvs


Duc istos intro.



Staphyla


Sequimini.—



Scaena 7

Pythodicvs


363Curate. ego intervisam quid faciant coqui;

quos pol ut ego hodie servem, cura maxuma est.

365nisi unum hoc faciam, ut in puteo cenam coquant:

inde cóctam sursum subducemus corbulis.

si aútem deorsum comedent, si quid coxerint,

superi incenati sunt et cenati inferi.

sed verba hic facio, quasi negoti nil siet,

370rapacidarum ubi tantum sit in aedibus.



Scaena 8

Evclio


371Volui animum tandem confirmare hodie meum,

ut bene me haberem filiai nuptiis.

venio ad macellum, rogito pisces: indicant

caros; agninam caram, caram bubulam,

375vitulinam, cetum, porcinam: cara omnia.

atque eo fuerunt cariora, aes non erat.

abeo íratus illinc, quoniam nihil est qui emam.

ita illís impuris omnibus adii manum.

deinde egomet mecum cogitare intervias

380occepi: festo die si quid prodegeris,

profesto egere liceat, nisi peperceris.

postquam hanc rationem ventri cordique edidi,

accessit animus ad meam sententiam,

quam minimo sumptu filiam ut nuptum darem.

385nunc tusculum emi hoc et coronas floreas:

haec imponentur in foco nostro Lari,

ut fortunatas faciat gnatae nuptias.

sed quid ego apertas aedis nostras conspicor?

et strepitust intus. numnam ego compilor miser?



Congrio


390Aulam maiorem, si pote, ex vicinia

pete: haec est parva, capere non quit.



Evclio


Ei mihi,

perii hercle. aúrum rapitur, aula quaeritur.

[nímirum occidor, nisi ego intro huc propere propero currere.]

Apollo, quaeso, subveni mi atque adiuva,

395confige ságittis fures thensaurarios,

⟨si⟩ cui in re tali iam subvenisti antidhac.

sed cesso prius quam prorsus perii currere?



Scaena 9

Anthrax


398Dromo, desquama piscis. tu, Machaerio,

congrum, murenam exdorsua quantum potest.

400ego hinc artoptam ex proximo utendam peto

a Congrione. tu istum gallum, si sapis,

glabriorem reddes mihi quam volsus ludiust.

sed quid hoc clamoris oritur hinc ex proximo?

coqui hercle, credo, faciunt officium suom.

405fugiam intro, ne quid turbae hic itidem fuat.



Actus III

Scaena 1

Congrio


406†Óptati vires populares, íncolae, accolae, ádvenae omnes,

date viam qua fugere liceat, facite totae plateae pateant.

neque ego umquam nisi hodie ad Bacchas veni in Bacchanal coquinatum,

ita me miserum et meos discipulos fustibus male contuderunt.

410totús doleo atque oppidó perii, ita me íste habuit senex gýmnasium;

áttat, perii hercle ego miser,

áperit bacchanal, adest,

séquitur. scio quam rem geram: hoc

ipsús magistér me dócuit.

neque lígna ego usquam gentium praebéri vidi púlchrius,

itaque ómnis exegit foras, me atque hos, onustos fustibus.



Scaena 2

Evclio


415Redi. quó fugis nunc? téne, tene.



Congrio


Quid, stólide, clamas?



Evclio


Quia ad trís viros iam ego déferam nomén tuom.



Congrio


Quam ob rem?



Evclio


Quia cultrum habes.



Congrio


Cocum decet.



Evclio


Quid comminatu's

mihi?



Congrio


Istud male factum arbitror, quia nón latus fódi.



Evclio


Homo nullust te scelestior qui vivat hodie,

420neque quoi égo de industria ámplius male plús libens fáxim.



Congrio


Pol etsí taceas, palam id quidem est: res ipsa testist;

ita fustibus sum mollior magis quam úllus cinaédus.

sed quid tibi nos tactiost, mendice homo?



Evclio


Quae res?

etiam rogitas? an quia minus quam aéquom erat feci?



Congrio


425Sine, at hércle cum magnó malo tuo, si hóc caput séntit.



Evclio


Pol ego haud scio quid post fuat: tuom núnc caput séntit.

sed in aedibus quid tibi meis nam erat negoti

me absente, nisi ego iusseram? volo scíre.



Congrio


Tace érgo.

quia venimus coctum ad nuptias.



Evclio


Quid tu, malum, cúras,

430utrum crudum an coctum ego edim, nisi tu mi es tutor?



Congrio


Volo scire, sínas an non sinas nos coquere hic cenam?



Evclio


Volo scire ego item, meae domi mean sálva futura?



Congrio


Vtinam mea mihi modo auferam, quae ádtuli, salva:

me haud paenitet, tua ne expetam.



Evclio


Scio, né doce, novi.



Congrio


435Quid est quá prohibes nunc gratia nos coquere hic cenam?

quid fecimus, quid diximus tibi secus quam velles?



Evclio


Etiam rogitas, sceleste homo, qui angulós in omnis

mearum aedium et conclavium mihi pervium facitis?

ibi ubí tibi erat negotium, ad focum si adesses,

440non fissile auferres caput: merito id tibi factum est.

adeo ut tu meam sententiam iam noscere possis:

si ad ianuam huc accesseris, nisi iussero, propius,

ego te faciam miserrimus mortalis uti sis.

scis iam meam sententiam.—



Congrio


Quo abis? redi rursum.

445ita me bene amet Laverna, ⟨uti⟩ te iam, nisi reddi

mihí vasá iubes, pípulo hic differam ante aédis.

quíd ego nunc agám? ne ego edepol véni huc auspició malo.

nummo sum conductus: plus iam medico mercedest opus.



Scaena 3

Evclio


449Hoc quidem hercle, quoquo íbo, mecum erit, mecum feram,

450neque isti id in tantis periclis umquam committam ut siet.

ite sane nunciam omnes, et coqui et tibicinae,

etiam íntro duce, si vis, vel gregem venalium,

coquite, facite, festinate nunciam quantum libet.



Congrio


Temperi, postquam implevisti fusti fissorum caput.



Evclio


455Intro abite, opera huc conducta est vostra, non oratio.



Congrio


Heus, senex, pro vapulando hercle égo abs te mercedem petam.

coctum ego, non vapulatum, dudum conductus fui.



Evclio


Lege agito mecum. molestus ne sis. i et cenam coque,

aut abi in malum cruciatum ab aedibus.



Congrio


Abi tu modo.—



Scaena 4

Evclio


460Illic hinc abiit. di immortales, facinus audax incipit

qui cum opulento pauper homine coepit rem habere aut negotium.†

veluti Megadorus temptat me ómnibus miserum modis,

qui simulavit mei honoris mittere huc causa coquos:

is ea causa misit, hoc qui surriperent misero mihi.

465condigne etiam meus med intus gallus gallinacius,

qui érat anu peculiaris, perdidit paenissume.

ubi erat haec defossa, occepit ibi scalpurrire ungulis

cirum circa. quid opust verbis? ita mihi pectus peracuit:

capio fustem, obtrunco gallum, furem manufestarium.

470credo edepol ego illi mercedem gallo pollicitos coquos,

si id palam fecisset. exemi ex manu † manubrium.

[quid opust verbis? facta est pugna in gallo gallinacio.]

sed Megadorus meus affinis eccum incedit a foro.

iam hunc non ausim praeterire, quin consistam et conloquar.



Scaena 5

Megadorvs


475Narravi amicis multis consilium meum

de condicione hac. Euclionis filiam

laudant. sapienter factum et consilio bono.

nam meo quidem animo sí idem faciant ceteri

opulentiores, pauperiorum filias

480ut indotatas ducant uxores domum,

et multo fiat civitas concordior,

et invídia nos minore utamur quam utimur,

et illaé malam rem metuant quam metuont magis,

et nos minore sumptu simus quam sumus.

485in maximam illuc populi partem est optimum;

in pauciores avidos altercatio est,

quorum animis avidis atque insatietatibus

neque lex neque sutor capere est qui possit modum.

namque hoc qui dicat “quo illae nubent divites

490dotatae, si istud ius pauperibus ponitur?”

quo lubeant, nubant, dum dos ne fiat comes.

hoc sí ita fiat, mores meliores sibi

parent, pro dote quos ferant, quam nunc ferunt,

ego faxim muli, pretio qui superant equos,

495sint viliores Gallicis cantheriis.



Evclio


Ita me di amabunt ut ego hunc ausculto lubens.

nimis lépide fecit verba ad parsimoniam.



Megadorvs


Nulla igitur dicat “equidem dotem ad te adtuli

maiorem multo quam tibi erat pecunia;

500enim míhi quidem aequomst purpuram atque aurum dari,

ancillas, mulos, muliones, pedisequos,

salutigerulos pueros, vehicla qui vehar.”



Evclio


Vt matronarum hic facta pernovit probe.

moribus praefectum mulierum hunc factum velim.



Megadorvs


505Nunc quoquo venias plus plaustrorum in aedibus

videas quam ruri, quando ad villam veneris.

sed hoc étiam pulchrum est praequam ubi sumptus petunt.

stat fullo, phyrgio, aurifex, lanarius;

caupones patagiarii, indusiarii,

510flammarii, violarii, carinarii;

stant manulearii, stant † murobatharii,

propolae linteones, calceolarii;

sedentárii sutores diabathrarii,

solearii astant, astant molocinarii;

515[petunt fullones, sarcinatores petunt;]

strophiarii astant, astant semul sonarii.

iam hosce absolutos censeas: cedunt, petunt

treceni, cum stant thylacistae in atriis

textores limbularii, arcularii.

520ducuntur, datur aes. iam absolutos censeas,

cum incedunt infectores corcotarii,

aut aliqua mala crux semper est, quae aliquid petat.



Evclio


Compellarem ego illum, ni metuam ne desinat

memorare mores mulierum: nunc sic sinam.



Megadorvs


525Vbi nugivendis res soluta est omnibus,

ibi ad postremum cedit miles, aes petit.

itur, putatur ratio cum argentario;

miles inpransus astat, aes censet dari.

ubi disputata est ratio cum argentario,

530etiam ipsus ultro debet argentario:

spes prorogatur militi in alium diem.

haec sunt atque aliae multae in magnis dotibus

incommoditates sumptusque intolerabiles.

nam quae indotata est, ea in potestate est viri;

535dotatae mactant et malo et damno viros.

sed eccum adfinem ante aedes. quid agis, Euclio?



Scaena 6

Evclio


537Nimium lubenter edi sermonem tuom.



Megadorvs


An audivisti?



Evclio


Vsque a principio omnia.



Megadorvs


Tamen meó quidem animo aliquánto facias rectius,

540si nitidior sis filiai nuptiis.



Evclio


Pro re nitorem et gloriam pro copia

qui habent, meminerunt sese unde oriundi sient.

neque pol, Megadore, mihi neque quoiquam pauperi

opinione melius res structa est domi.



Megadorvs


545Immo est ⟨quod satis est⟩, et di faciant ut siet

plus plusque ⟨et⟩ istuc sospitent quod nunc habes.



Evclio


Illud mihi verbum non placet quod nunc habes.

tam hoc scit me habere quam egomet. anus fecit palam.



Megadorvs


Quid tu te solus e senatu sevocas?



Evclio


550Pol ego ut te accusem merito meditabar.



Megadorvs


Quid est?



Evclio


Quid sit me rogitas? qui mihi omnis angulos

furum implevisti in aedibus misero mihi,

qui mi intro misti in aedis quingentos coquos,

cum senis manibus, genere Geryonaceo;

555quos si Argus servet, qui oculeus totus fuit,

quem quondam Ioni Iuno custodem addidit,

is numquam servet. praeterea tibicinam,

quae mi interbibere sola, si vino scatat,

Corinthiensem fontem Pirenam potest.

560tum obsonium autem—



Megadorvs


Pol vel legioni sat est.

etiam agnum misi.



Evclio


Quo quidem agno sat scio

magis curionem nusquam esse ullam beluam.



Megadorvs


Volo ego ex te scire qui sit agnus curio.



Evclio


Quia ossa ac pellis totust, ita cura macet.

565quin exta inspicere in sole ei vivo licet:

ita is pellucet quasi lanterna Punica.



Megadorvs


Caedundum conduxi égo illum.



Evclio


Tum tu idem optumumst

loces éfferendum; nam iam, credo, mortuost.



Megadorvs


Potare ego hodie, Euclio, tecum volo.



Evclio


570Non potem égo quidem hercle.



Megadorvs


At ego iussero

cadum unum vini veteris a me adferrier.



Evclio


Nolo hercle, nam mihi bibere decretum est aquam.



Megadorvs


Ego te hodie reddam madidum, si vivo, probe,

tibi cui decretum est bibere aquam.



Evclio


Scio quam rem agat:

575ut me deponat vino, eam adfectat viam,

post hoc quod habeo ut commutet coloniam.

ego id cavebo, nam alicubi abstrudam foris.

ego faxo et operam et vinum perdiderit simul.



Megadorvs


Ego, nisi quid me vis, eo lavatum, ut sacruficem.—



Evclio


580Edepol, ne tu, aula, multos inimicos habes

atque istuc aurum quod tibi concreditum est.

nunc hoc mihi factu est optumum, ut ted auferam,

aula, in Fidei fanum: ibi abstrudam probe.

Fides, novisti me et ego te: cave sis tibi,

585ne in me mutassis nomen, si hoc concreduo.

ibo ad te fretus tua, Fides, fiducia.—



Actus IV

Scaena 1

Strobilvs


587Hóc est servi facinus frugi, facere quod ego persequor,

ne morae molestiaeque imperium erile habeat sibi.

nam qui ero ex sententia servire servos postulat,

590in erum matura, in se sera condecet capessere.

sin dormitet, ita dormitet, servom sese ut cogitet.

[nám qui amanti ero sérvitutem servit, quasi ego servio,]

si érum videt superare amorem, hoc servi esse officium reor,

retinere ad salutem, non enim quo incumbat eo impellere.

595quasi pueri qui nare discunt scirpea induitur ratis,

qui laborent minus, facilius ut nent et moveant manus,

eodem modo servom ratem esse amanti ero aequom censeo,

ut ⟨eum⟩ toleret, ne pessum abeat tamquam * * *

† erile imperium ediscat, ut quod frons velit oculi sciant;

600quod iubeat citis quadrigis citius properet persequi.

qui éa curabit, abstinebit censione bubula,

nec sua opera rediget umquam ín splendorem compedes.

nunc erus meus amat fíliam huius Euclionis pauperis;

eam ero nunc renuntiatum est nuptum huic Megadoro dari.

605is speculatum huc misit me, ut quae fierent fieret particeps.

nunc sine omní suspicione in ara hic adsidam sacra;

hinc ego et huc et illuc potero quid agant arbitrarier.



Scaena 2

Evclio


608Tu modo cave quoiquam indicassis aurum meum esse istic, Fides:

non metuo ne quisquam inveniat, ita probe in latebris situmst.

610edepol ne illic pulchram praedam agát, si quis illam invenerit

aulam onustam auri; verum id te quaeso ut prohibessis, Fides.

nunc lavabo, ut rem divinam faciam, ne affinem morer

quin ubi accersát meam extemplo filiam ducat domum.

vide, Fides, etiam atque etiam nunc, salvam ut aulam abs te auferam:

615tuae fide concredidi aurum, in tuo luco et fano est situm.—



Strobilvs


Di immortales, quod ego hunc hominem facinus audivi loqui:

se aulam onustam auri abstrusisse hic intus in fano Fide.

cave tu illi fidelis, quaeso, potius fueris, quam mihi.

atque hic pater est, ut ego opinor, huius, erus quám amat, ⟨virginis⟩.

620ibo hinc intro, perscrutabor fanum, si inveniam uspiam

aurum, dúm hic est occupatus. sed si repperero, o Fides,

mulsi congialem plenam faciam tibi fideliam.

id adeo tibi faciam; verum ego mihi bibam, ubi id fecero.—



Scaena 3

Evclio


624Non temere est quod corvos cantat mihi nunc ab laeva manu;

625semul radebat pedibus terram et voce croccibat sua:

continuo meum cor coepit artem facere ludicram

atque in pectus emicare. sed ego cesso currere?



Scaena 4

Evclio


628⟨I⟩ foras, lumbrice, qui sub terra erepsisti modo,

qui modo nusquam comparebas, nunc, cum compares, peris.

630ego pol te, praestrigiator, miseris iam accipiam modis.



Strobilvs


Quae te mala crux agitat? quid tibi mecum est commerci, senex?

quid me adflictas? quid me raptas? qua me causa verberas?



Evclio


Verberabilissime, etiam rogitas, non fur, sed trifur?



Strobilvs


Quid tibi súrrupui?



Evclio


Redde huc sis.



Strobilvs


Quid tibi vis reddam?



Evclio


Rogas?



Strobilvs


635Nil equidem tibi abstuli.



Evclio


At illud quod tibi abstuleras cedo.

ecquid agis?



Strobilvs


Quid agám?



Evclio


Auferre non potes.



Strobilvs


Quid vis tibi?



Evclio


Pone.



Strobilvs


Id quidem pol te datare credo consuetum, senex.



Evclio


Pone hoc sis, aufer cavillam, non ego nunc nugas ago.



Strobilvs


Quid ego ponam? quin tu eloquere quidquid est suo nomine.

640non hercle equidem quicquam sumpsi nec tetigi.



Evclio


Ostende huc manus.



Strobilvs


Em tibi, ostendi, eccas.



Evclio


Video. age ostende etiam tertiam.



Strobilvs


Laruae hunc atque intemperiae insaniaeque agitant senem.

facisne iniuriam mihi?



Evclio


Fateor, quia non pendes, maximam.

atque id quoque iam fiet, nisi fatere.



Strobilvs


Quid fatear tibi?



Evclio


645Quid abstulisti hinc?



Strobilvs


Di me perdant. si ego tui quicquam abstuli

nive adeo abstulisse vellem.



Evclio


Agedum, excutedum pallium.



Strobilvs


Tuo arbitratu.



Evclio


Ne inter tunicas habeas.



Strobilvs


Tempta qua lubet.



Evclio


Vah, scelestus quam benigne: ut ne abstulisse intellegam.

novi sycophantias. age rusum óstende huc manum

650dexteram.



Strobilvs


Em.



Evclio


Nunc laevam ostende.



Strobilvs


Quin equidem ambas profero.



Evclio


Iam scrutari mitto. redde huc.



Strobilvs


Quid reddam?



Evclio


A, nugas agis,

certe habes.



Strobilvs


Habeo ego? quid habeo?



Evclio


Non dico, audire expetis.

id meum, quidquid habes, redde.



Strobilvs


Insanis: perscrutatus es

tuo arbitratu, neque tui me quicquam invenisti penes.



Evclio


655Máne, mane. quís illic est? quis hic íntus alter érat tecum simul?

perii hercle: ille nunc íntus turbat, hunc si amitto hic abierit.

postremo hunc iam perscrutavi, hic nihil habet. abi quo lubet.



Strobilvs


Iuppiter te dique perdant.



Evclio


Haud male egit gratias.

ibo intro atque illi socienno tuo iam interstringam gulam.

660fugin hinc ab oculis? abin an non?



Strobilvs


Abeo.



Evclio


Cave sis † te videam.—



Scaena 5

Strobilvs


661Emortuom ego me mavelim leto malo

quam non ego illi dém hodie insidias seni.

nam híc iam non audebit aurum abstrudere:

credo ecferet iam secum et mutabit locum.

665attat, foris crépuit. senex eccum aurum ecfert foras.

tantisper huc ego ad iánuam concessero.



Scaena 6

Evclio


667Fide censebam maxumam multo fidem

esse, ea sublevit os mihi paenissume:

ni subvenisset corvos, periissem miser.

670nimis hercle ego illum corvom ad me veniat velim,

qui indicium fecit, ut ego ílli aliquid boni

dicam; nam quod edit tam duim quam perduim.

nunc hoc ubi abstrúdam cogito solum locum.

Silvani lucus extra murum est avius,

675crebro salicto oppletus. ibi sumam locum.

certumst, Silvano potius credam quam Fide.—



Strobilvs


Euge, euge, di me salvom et servatum volunt.

iam ego illúc praecurram atque inscendam aliquam in arborem

indeque óbservabo, aúrum ubi abstrudat senex.

680quamquam hic manere mé erus sese iusserat;

certum est, malam rem potius quaeram cum lucro.—



Scaena 7

Lyconides


682Dixi tibi, mater, iuxta rem mecum tenes,

super Euclionis filia. nunc te obsecro

resecroque, mater, quod dudum obsecraveram:

685fac mentionem cum avonculo, mater mea.



Evnomia


Scis tute facta velle me quae tu velis,

et istúc confido ⟨a⟩ fratre me impetrassere;

et causa iusta est, siquidem ita est ut praedicas,

te eam cómpressisse vinulentum virginem.



Lyconides


690Egone ut te advorsum mentiar, mater mea?



Phaedrivm


Perii, mea nutrix. obsecro te, uterum dolet.

Iuno Lucina, tuam fidem!



Lyconides


Em, mater mea,

tibi rem potiorem verbo: clamat, parturit.



Evnomia


Ei hac intro mecum, gnate mi, ad fratrem meum,

695ut istúc quod me oras impetratum ab eo auferam.—



Lyconides


I, iam sequor te, mater. sed servom meum

Strobilum miror ubi sit, quem ego me iusseram

hic opperiri. nunc ego mecum cogito:

si mihi dat operam, me illi irasci iniurium est.

700ibo intro, ubí de capite meo sunt comitia.—



Scaena 8

Strobilvs


701Picis divitiis, qui aureos montes colunt,

ego solus supero. nam istos reges ceteros

memorare nolo, hominum mendicabula:

ego sum ille rex Philippus. o lepidum diem.

705nam ut dudum hinc abii, multo illo adveni prior

multoque prius me conlocavi in arborem

indéque spectabam aúrum ubi abstrúdebat senex.

ubi ille ábiit, ego me deorsum duco de arbore,

exfodio aulam auri plenam. inde ex eo loco

710video recipere se senem; ille me non videt,

nam ego declinavi paululum me extra viam.

attat, eccum ipsum. íbo ut hoc condam domum.—



Scaena 9

Evclio


713Perii ínterii occidi. quó curram? quo nón curram? tene, téne. quem? quis?

nesció, nil video, caécus eo atque equidém quo eam aut ubi sim aút qui sim

715nequeó cum animo certum ínvestigare. óbsecro vos ego, mi aúxilio,

oro óbtestor, sitís et hominem demónstretis, quis eam ábstulerit.

quid est? quíd ridetis? nóvi omnes, scio fúres esse hic cómplures,

qui véstitu et creta óccultant sese átque sedent quasi sínt frugi.

quid aís tu? tibi credére certum est, nam essé bonum ex voltu cógnosco.

720hem, némo habet horum? occídisti. dic ígitur, quis habet? néscis?

heu mé miserum, miseré perii, male pérditus, pessime ornatus eo:

tantúm gemiti et mali maéstitiaeque hic diés mi optulít, famem et paúperiem.

perditíssimus ego sum omnium ín terra; nam quid mi ópust vita, qui tántum auri

perdidí, quod concustódivi sedúlo? egomet me défraudavi

725animúmque meum geniúmque meum; nunc eó alii laetíficantur

meo málo et damno. pati néqueo.



Lyconides


Quínam homo hic ante aédis nostras éiulans conquéritur maerens?

átque hic quidem Euclio ést, ut opinor. óppido ego interií: palamst res,

scit peperisse iam, ut ego opinor, filiam suam. nunc mi incertumst

730abeam an maneam, an adeam an fugiam. quid agam édepol nescio.



Scaena 10

Evclio


731Quís homo hic loquitur?



Lyconides


Égo sum miser.



Evclio


Immo égo sum, et misere pérditus,

cui tanta mala maestitudoque optigit.



Lyconides


Animo bono es.



Evclio


Quo, obsecro, pacto esse possum?



Lyconides


Quia istuc facinus, quod tuom

sollicitat animum, id ego feci et fateor.



Evclio


Quid ego ex te audio?



Lyconides


735Id quod verumst.



Evclio


Quid ego ⟨de te⟩ commerui, adulescens, mali,

quam ob rem ita faceres meque meosque perditum ires liberos?



Lyconides


Deus impulsor mihi fuit, is me ád illam inlexit.



Evclio


Quo modo?



Lyconides


Fateor peccavisse ét me culpam commeritum scio;

id adeo te oratum advenio ut animo aequo ignoscas mihi.



Evclio


740Cur id ausu's facere, ut id quod non tuom esset tangeres?



Lyconides


Quid vis fieri? factum est illud: fieri infectum non potest.

deos credo voluisse; nam ni vellent, non fieret, scio.



Evclio


At ego deos credo voluisse ut ápud me te in nervo enicem.



Lyconides


Ne ístuc dixis.



Evclio


Quid tibi ergo meam me invito tactiost?



Lyconides


745Quia vini vitio atque amoris feci.



Evclio


Homo audacissime,

cum istacin te oratione huc ad me adire ausum, impudens!

nam si istuc ius est ut tu istuc excusare possies,

luci claro deripiamus aurum matronis palam,

post id si prehensi simus, excusemus ebrios

750nos fecisse amoris causa. nimis vilest vinum atque amor,

si ebrio atque amanti impune facere quod lubeat licet.



Lyconides


Quin tibi ultro supplicatum venio ob stultitiam meam.



Evclio


Non mi homines placent qui quando male fecerunt purigant.

tu illam scibas non tuam esse: non attactam oportuit.



Lyconides


755Ergo quia sum tangere ausus, haud causificor quin eam

ego habeam potissimum.



Evclio


Tun habeas me invito meam?



Lyconides


Haud te invito postulo; sed meam esse oportere arbitror.

quin tu iam invenies, inquam, meam illam esse oportere, Euclio.



Evclio


Iam quidem hercle te ad praetorem rapiam et tibi scribam dicam,

760nisi refers.



Lyconides


Quid tibi ego referam?



Evclio


Quod surripuisti meum.



Lyconides


Surripui ego tuom? unde? aut quid id est?



Evclio


Ita te amabit Iuppiter,

ut tu nescis.



Lyconides


Nisi quidem tu mihi quid quaeras dixeris.



Evclio


Aulam auri, inquam, te reposco, quam tu confessu's mihi

te abstulisse.



Lyconides


Neque edepol ego dixi neque feci.



Evclio


Negas?



Lyconides


765Pernego immo. nam neque ego aurum neque istaec aula quae siet

scio nec novi.



Evclio


Illam, ex Silvani luco quam abstuleras, cedo.

i, refer. dimidiam tecum potius partem dividam.

tam etsi fur mihi es, molestus non ero. i vero, refer.



Lyconides


Sanus tu non es qui furem me voces. ego te, Euclio,

770dé alia re rescivisse censui, quod ad me attinet;

† magna est res quam ego tecum otiose, si otium est, cupio loqui.



Evclio


Dic bona fide: tu id aurum non surripuisti?



Lyconides


Bona.



Evclio


Neque ⟨eum⟩ scis qui abstulerit?



Lyconides


Istuc quoque bona.



Evclio


Atque id si scies

qui abstulerit, mihi indicabis?



Lyconides


Faciam.



Evclio


Neque partem tibi

775ab eo qui habet indipisces neque furem excipies?



Lyconides


Ita.



Evclio


Quid ⟨si⟩ fallis?



Lyconides


Tum me faciat quod volt magnus Iuppiter.



Evclio


Sat habeo. age nunc loquere quid vis.



Lyconides


Si me novisti minus,

génere quo sim gnátus: hic mihi ést Megadorus avonculus,

meus pater fuit Antímachus, ego vocor Lyconides,

780mater est Eunomia.



Evclio


Novi genus. nunc quid vis? id volo

noscere.



Lyconides


Filiam ex te tú habes.



Evclio


Immo éccillam domi.



Lyconides


Eam tu despondisti, opinor, meo avonculo.



Evclio


Omnem rem tenes.



Lyconides


Is me nunc renuntiare repudium iussit tibi.



Evclio


Repudium rebus paratis, exornatis nuptiis?

785ut illum di immortales omnes deaeque quantum est perduint,

quem propter hodie auri tantum perdidi infelix, miser.



Lyconides


Bono animo es, bene dice. nunc quae res tibi et gnatae tuae

bene feliciterque vortat—ita di faxint, inquito.



Evclio


Ita di faciant.



Lyconides


Et mihi ita di faciant. audi nunciam.

790qui homo culpam admisit in se, nullust tam parvi preti,

quom pudeat, quin purget sese. nunc te obtestor, Euclio,

ut si quid ego erga te imprudens peccavi aut gnatam tuam,

ut mi ignoscas eamque uxorem mihi des, ut leges iubent.

ego me iniuriam fecisse filiae fateor tuae,

795Cereris vigiliis, per vinum atque impulsu adulescentiae.



Evclio


Ei mihi, quód ego facinus ex te aúdio?



Lyconides


Cur eiulas,

quém ego avom feci iam ut esses filiai nuptiis?

nam tua gnata peperit, decumo mense post: numerum cape;

ea re repudium remisit avonculus causa mea.

800i intro, exquaere, sitne ita ut ego praedico.



Evclio


Perii oppido,

ita mihi ad malum malae res plurimae se adglutinant.

ibo intro, ut quid huius verum sit sciam.—



Lyconides


Iam te sequor.

haec própemodum iam esse ín vado salútis res vidétur.

nunc servom esse ubi dicam meum Strobilum non reperio;

805nisi etiam hic opperiar tamen paulisper; postea intro

hunc subsequar. nunc interim spatium ei dabo exquirendi

meum factum ex gnatae pedisequa nutrice anu: ea rem novit.



Actus V

Scaena 1

Strobilvs


808Di ímmortales, quíbus et quantis mé donatis gaúdiis.

quadrilibrem aulam aúro onustam hábeo. quis me est ditior?

810quis me Athenis nunc magis quisquam est homo cui di sint propitii?



Lyconides


Certo enim ego vocem hic loquentis modo mi audire visus sum.



Strobilvs


Hem,

érumne ego aspició meum?



Lyconides


Videón ego hunc servóm meum?



Strobilvs


Ipsus est.



Lyconides


Haud alius est.



Strobilvs


Congrediar.



Lyconides


Contollam gradum.

credo ego illum, út iussi, eámpse anum adiisse, huius nutrícem virginis.



Strobilvs


Quin ego illi me invenisse dico hanc praedam [atque eloquar,]

igitur orabo ut manu me emittat. ibo atque eloquar.

repperi—



Lyconides


Quid repperisti?



Strobilvs


Non quod pueri clamitant

in faba se repperisse.



Lyconides


Iamne autem, ut soles? deludis.



Strobilvs


820Ere, mane, eloquar iam, ausculta.



Lyconides


Age ergo loquere.



Strobilvs


Repperi hodie,

ere, divitias nimias.



Lyconides


Vbinam?



Strobilvs


Quadrilibrem, inquam, aulam auri plenam.



Lyconides


Quod ego facinus audio ex te? Euclioni hic seni subripuit.

ubi id est aurum?



Strobilvs


In arca apud me. nunc volo me emitti manu.



Lyconides


Égone te emittám manu,

825scélerum cumulatissume?



Strobilvs


Abi, ere, scio quam rem geras.

lépide hercle animum tuom temptavi. iám ut eriperes apparabas:

quid faceres, si repperissem?



Lyconides


Non potes probasse nugas.

i, redde aurum.



Strobilvs


Reddam ego aurum?



Lyconides


Redde, inquam, út huic reddatur.



Strobilvs


Vnde?



Lyconides


830Quod modo fassu's esse in arca.



Strobilvs


Soleo hercle ego garrire nugas.



Lyconides


* * *



Strobilvs


Itá loquor.



Lyconides


At scin quo modo?

* * *



Strobilvs


Vel hercle énica,

numquam hinc feres a me * * *

* * *

pro illís corcotis, stróphiis, sumptu uxório

ut admemordit hominem



(Evclio)


ego ecfodiebam ín die denos scrobes.



(Evclio)


nec noctu nec diu quietus umquam ⟨servabam⟩ eam: nunc dormiam.

qui mi holera cruda ponunt, hallec adduint.

